YK:n yleiskokous on hyväksynyt päätöslauselman, joka tuomitsee epäsuorasti Yhdysvaltain päätöksen tunnustaa Jerusalem Israelin pääkaupungiksi.

Äänestyksessä 128 maata kannatti päätöslauselmaa ja yhdeksän vastusti. 35 maata pidättäytyi äänestämästä. Päätöslauselma ei ole sitova.

Suomi äänesti päätöslauselman puolesta, kuten muutkin Pohjoismaat sekä esimerkiksi Britannia, Saksa ja Ranska.

Yhdysvaltojen ja Israelin rinnalla päätöslauselmaa vastustivat Guatemala, Honduras, Marshallsaaret, Mikronesia, Nauru, Palau ja Togo.

Äänestyksestä pidättäytyivät muun muassa Australia, Kanada, Latvia, Puola ja Tšekki.

Trump uhkasi ennalta taloudellisilla seurauksilla

Yhdysvaltain presidentti Donald Trump oli ennen äänestystä varoittanut, että Yhdysvallat voi katkaista taloudellisen tuen mailta, jotka tukevat päätöslauselmaa.

Palestiinalaishallinnon presidentin Mahmoud Abbasin tiedottaja kutsui äänestystä tuoreeltaan palestiinalaisten voitoksi.

Uutistoimisto AP:n mukaan tulosta voi pitää myös Yhdysvaltain voittona siinä mielessä, että monet olivat ennakoineet päätöslauselman saavan puolelleen ainakin 150 maata. Toisin sanoen Yhdysvaltain uhkailu näyttää jossain määrin vaikuttaneen.

Israelin pääministeri Benjamin Netanjahu kertoi tiedotteessa, että Israel torjuu YK:n päätöksen, mutta on tyytyväinen siihen, että moni maa ei äänestänyt sen puolesta.

– Israel kiittää presidentti Trumpia hänen yksiselitteisestä asettumisestaan Jerusalemin tueksi sekä maita, jotka äänestivät yhdessä Israelin kanssa, yhdessä totuuden kanssa, Netanjahun tiedotteessa sanottiin.

*Lisää aiheesta: *

Erdoğan tylynä Trumpille: Ette voi ostaa meitä Jerusalem-äänestyksessä

Trump uhkaa sulkea rahahanat mailta, jotka äänestävät Yhdysvaltoja vastaan YK:ssa

YK:n yleiskokous kokoontuu harvinaiseen hätäistuntoon – äänestyksessä Trumpin Jerusalem-päätös

Lähteet: AP, AFP, Reuters, STT